
[bookmark: TextBodyBegin]Europski parlament,
–	uzimajući u obzir svoje prethodne rezolucije o Azerbajdžanu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je od početka 2025. broj političkih zatvorenika u Azerbajdžanu porastao na gotovo 400 osoba koje su proizvoljno pritvorene na temelju politički motiviranih optužbi, a među kojima su aktivisti civilnog društva, vođe oporbe, novinari, pripadnici akademske zajednice i borci za ljudska prava;
B.	budući da su Igbal Abilov, istraživač tališke etničke manjine i glavni urednik vijesti Nacionalne tališke akademije, i Bahruz Samadov, doktorand na Karlovu sveučilištu, osuđeni na 18 odnosno 15 godina zatvora na temelju optužbi za veleizdaju;
C.	budući da su suđenja obama pripadnicima akademske zajednice održana iza zatvorenih vrata, čime su prekršeni međunarodni standardi poštenog suđenja i pretpostavka nedužnosti; budući da su se navodni dokazi sastojali isključivo od kontakata i razmjena s armenskim znanstvenicima; budući da se njihovo zdravstveno stanje pogoršalo tijekom boravka u zatvoru;
D.	budući da su ti slučajevi uslijedili nakon nepravednog i proizvoljnog izricanja presude još dvama pripadnicima akademske zajednice, Gubadu Ibadogluu i Fazilu Gasimovu;
E.	budući da je 1. prosinca 2025. istaknuti oporbeni vođa Ali Karimli uhićen na temelju optužbi za navodni državni udar u okviru kontinuirane konsolidacije autoritarnih praksi u Azerbajdžanu;
1.	oštro osuđuje uhićenje, kazneni progon i izricanje presuda Bahruzu Samadovu i Igbalu Abilovu na temelju politički motiviranih optužbi;
2.	poziva Azerbajdžan da smjesta i bezuvjetno pusti na slobodu sve političke zatvorenike, posebno g. Samadova, g. Abilova i g. Ibadoglua, da zajamči poštena suđenja i pravičan sudski postupak te da okonča represiju nad novinarima, aktivistima, pripadnicima akademske zajednice, predstavnicima oporbe, borcima za ljudska prava i drugim nezakonito pritvorenim pojedincima, uključujući one u egzilu;
3.	najoštrije osuđuje uhićenje Alija Karimlija i poziva na njegovo trenutačno puštanje na slobodu;
4.	izražava posebnu zabrinutost zbog zlouporabe odredbi o nacionalnoj sigurnosti kao alata za sudsko uznemirivanje, zastrašivanje i kriminalizaciju slobode izražavanja, zagovaranja mira i javnoga kritiziranja; izražava duboku zabrinutost zbog kontinuiranog podrivanja akademskih sloboda i kulturnih prava u Azerbajdžanu;
5.	poziva Azerbajdžan da poštuje i uskladi svoje zakonodavstvo s međunarodnim obvezama i standardima u području ljudskih prava, uključujući one koji se odnose na slobodu izražavanja i akademsku slobodu;
6.	poziva na razmatranje odgovarajućih mjera u okviru globalnog režima sankcija EU-a u području ljudskih prava protiv relevantnih odgovornih dužnosnika;
7.	poziva Delegaciju EU-a u Bakuu da prati spomenute slučajeve, a posebnu predstavnicu EU-a za ljudska prava da održi sastanke s pritvorenim pripadnicima akademske zajednice;
8.	poziva EU da dodatno podupre ljudska prava i demokratsko upravljanje u Azerbajdžanu, među ostalim povećanjem potpore civilnom društvu, te da osigura da diplomatski angažman ostane u skladu s temeljnim vrijednostima EU-a;
9.	naglašava da bi napredak u pogledu svakog budućeg sporazuma o partnerstvu trebao biti uvjetovan konkretnim napretkom u području ljudskih prava, vladavine prava i poštovanja vrijednosti i načela EU-a, uključujući oslobađanje političkih pritvorenika i ukidanje restriktivnog zakonodavstva, kako je navedeno u prethodnim rezolucijama Parlamenta;
10.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici, državama članicama te predsjedniku, vladi i parlamentu Azerbajdžana.



image1.png




